**Terma reference**

**Ekspertizë lokale për ngritjen e kapaciteteve të Këshillit Rinor të bashkisë Kavajë**

**Projekti “E ardhmja e Bashkisë - ndërtuar mbi rini të fortë”**

**Autoritet kontraktues**: Instituti per Bashkitë e Shqipërisë

Rr. “Skerdilajd Llagami”, Ndr. 3/9, Tiranë

M31318452D

**Data e publikimit:** 10 qershor 2025

Instituti për Bashkitë e Shqipërisë është një organizatë e shoqërisë civile, me interes të kontribuojë për progresin dhe zhvillimet lokale, rajonale dhe kombëtare, për një qeverisje të mirë dhe decentralizim përmes asistencës, kërkimeve, studimeve dhe trajnimeve profesionale, duke përdorur vetëm mjete dhe rrugë ligjore dhe demokratike.

IBSh ka nisur zbatimin e Projektit “E ardhmja e Bashkisë - ndërtuar mbi rini të fortë”, mbështetur nga bashkia Kavajë si pjesë e Programit ReLOaD2. Programi Rajonal për Demokracinë Vendore në Ballkanin Perëndimor 2 (ReLOaD2) është një iniciativë e financuar nga Bashkimi Evropian dhe zbatohet nga PNUD në gjashtë vende të Ballkanit Perëndimor, përfshirë Shqipërinë.

Në zbatim të këtij projekti, Instituti për Bashkitë publikon këtë njoftim për subjektet e interesuara për shërbimet e ekspertizës lokale të detajuara më poshtë.

**1. Objektivi i ekspertizës**

Objektivi i kësaj ekspertize lokale është ngritja e kapaciteteve të Këshillit Rinor të bashkisë Kavajë përmes një trajnimi një ditor mbi nisma të advokimit dhe lobimit në nivel vendor.

**2. Metodologjia**

Eksperti lokal do të punojë së bashku me stafin e Institutit për Bashkitë dhe anëtarët e Këshillit Rinor për përgatitjen e kësaj detyre. Ekspertiza do të ofrohet si kombinim i punës kërkimore, takime online dhe takime fizike, konsultimit dhe prezantimit të draft dokumentit.

**3. Detyrat specifike të ekspertit lokal**

Detyrat specifike në mbështetje të Këshillit Rinor përfshijnë:

3.1 Pregatitja e strukturës së Trajnimit mbi nisma të advokimit dhe lobimit në nivel vendor. Trajnimi duhet të përfshijë hapat e domosdoshëm për një fushatë lobimi nisur nga identifikimi i grupeve të synuara dhe i cështjeve parësore, formulimi i sugjerimeve dhe rekomandimeve si dhe komunikimi me bashkinë dhë këshillin e saj. Struktura e trajnimit do të miratohet paraprakisht dhe më pas do të zhvillohet si material trajnimi ppt.

3.2 Ofrimi i trajnimit një ditor në bazë të kurikulës së pregatitur në bashkinë Kavajë. Trajnimi duhet të mundësojë bashkëveprimin dhe angazhimin e pjesëmarrësve duke parashikuar kohë për diskutime. Eksperti është përgjegjës për pregatitjen e axhendës.

**4. Materiale për tu dorëzuar**

Eksperti duhet të pregatisë dhe dorëzojë materialet e mëposhtme:

4.1 Prezantim ppt për Trajnimin

4.2 Axhendën e Trajnimit

4.3 Raport mbi trajnimin e zhvilluar

**5. Afati**

Ekspertiza duhet të ofrohet për 2 ditë pune gjatë muajit qershor 2025. Data specifike e organizimit të trajnimit do të njoftohet 5 ditë kalendarike paraprakisht.

**6. Kriteret e vlerësimit**

Kriteret e vlerësimit janë teknike dhe ekonomike. Kriteret teknike kanë 70% të pikëve të vlerësimit dhe kriteri ekonomik ka 30% të pikëve.

Subjektet e interesuara duhet të plotësojnë kriteret e mëposhtme teknike:

6.1 Të kenë mbaruar studimet e larta universitare në fusha si juridik, shkenca sociale, administrim publik etj.

6.2 Të kenë eksperienca të mëparshme në fushën e qeverisjes vendore. Puna më Këshillat Rinor do të përbëjë avantazh.

6.3 Të ketë eksperienca të mëparshme në ofrimin e trajnimeve dhe në pregatitjen e dokumentave udhëzuese.

Kriteri ekonomik është respektimi i buxhetit maksimal të aktiviteteve sipas këtij njoftimi.

**7. Buxheti**

Buxheti maksimal për këtë ofertë është 44,000 lekë bruto. Pagesat do të kryhen përmes transfertave bankare deri në 5 ditë kalendarike pas aktivitetit. IBSh do të mbajë nga kjo pagesë 15% për tatimin në burim në rastin e personave që nuk janë të pajisur me NIPT. Pagesat me lekë në dorë nuk janë të lejuara.

**8. Aplikimi**

Subjektet e interesuara duhet të dorëzojnë dokumentacionin e mëposhtëm:

8.1 CV të azhornuar në gjuhën shqipe

8.2 Kopje të Kartës ID

8.3 Ofertën ekonomike përfshirë tatimin në burim.

Aplikimet duhet të dërgohen online në adresën e emailit [info@iam.org.al](mailto:info@iam.org.al) dhe titulli i emailit duhet të jetë **Ekspertizë lokale për ngritjen e kapaciteteve të Këshillit Rinor të bashkisë Kavajë***.* Afati për dorëzimin e aplikimeve është 7 ditë kalendarike pas publikimit të njoftimit, **data 15 qershor 2025**.